La listeriosi és una malaltia que s'adquireix per la ingestió del germen Listeria.
Mentre que alguns bacteris generalment infecten òrgans específics del cos humà, la listeriosi pot infectar molts òrgans diferents o membranes de la medul·la espinal o el torrent sanguini.
D'entre totes les espècies del gènere Listeria, la Listeria monocytogenes és la que causa malalties més habitualment.
Una de les principals característiques del germen L. monocytogenes és la ubiqüitat, és a dir, pot viure en llocs molt diferents: en el medi ambient, en el sòl, en el fullatge, en els aliments, en les femtes d'animals i d'humans, en les plantes de processament d'aliments i, fins i tot, en els frigorífics domèstics.
Es diferencia de molts altres bacteris per la seva capacitat per viure a temperatures fredes, com són les de refrigeració, i també en aliments envasats al buit.
Les infeccions per Listeria tenen un risc significatiu per a les dones embarassades, que poden no presentar símptomes obvis.
El fetus es pot infectar, cosa que provocaria l'avortament a partir del segon mes d'embaràs, però sobretot en el cinquè i sisè mes.
Quan la gestació està més avançada, el nounat pot infectar-se amb el bacteri durant el part i podria ser fatal.
A diferència d'altres microorganismes, la Listeria pot contagiar-se a través de diferents vies.
La més freqüent és la ingestió del bacteri a través dels aliments, però també mitjançant la inhalació o el contacte sexual.
En infeccions en nounats, l'organisme de la mare pot contagiar el del fetus a l'úter o en el moment del part.
El contacte directe amb l'organisme pot provocar lesions a les mans o als braços.
Els aliments més freqüentment implicats són els productes lactis sense pasteuritzar, com el formatge fresc, determinats productes carnis com els patés i les salsitxes de Frankfurt, el peix i els vegetals.
Les proves de laboratori específiques són l'única forma d'identificar la malaltia.
La malaltia pot ser més comuna del que es pensa perquè molts casos són lleus.
El germen L. monocytogenes pot produir diferents tipus de malalties: gastroenteritis per Listeria (quadre digestiu) i malalties sistèmiques (amb dispersió pel torrent sanguini).
El desenvolupament de la malaltia depèn de la quantitat de bacteris ingerits, i sobretot de l'estat immunitari de la persona.
La simptomatologia de la gastroenteritis per Listeria és similar a la dels quadres convencionals, amb un inici ràpid dels símptomes.
Com que la listeriosi pot afectar diferents parts del cos, els símptomes varien.
En el cas de la meningoencefalitis, aquesta pot ser sobtada, amb febre, mal de cap intens, nàusees, vòmits i senyals d'irritació meníngia.
En altres parts del cos, el símptoma principal és la presència de diversos tipus de lesions al lloc de la infecció.
En la majoria dels casos, la infecció per Listeria produeix febre i símptomes similars als de la grip i als de moltes altres malalties.
La listeriosi té un període d'incubació extremadament variable.
En brots grans, els símptomes apareixen entre tres i setanta dies després de la infecció.
Generalment, però, els símptomes apareixen en el termini d'un mes.
Diversos antibiòtics són eficaços contra aquest microorganisme.
S'usa amb freqüència l'ampicil·lina, sola o combinada amb altres antibiòtics.
Les autoritats sanitàries realitzen la inspecció i el control periòdics dels establiments alimentaris per verificar que es compleixen les condicions establertes per la normativa vigent.
Consells per als consumidors d'alt risc (dones embarassades, adults d'edat avançada i persones immunodeprimides):